CELEX: C2006/096/05
Language: el
Date: 2006-04-22 00:00:00
Title: Υπόθεση C-55/06: Αίτηση για την έκδοση προδικαστικής αποφάσεως, την οποία υπέβαλε το Verwaltungsgericht Köln με διάταξη της  26ης Ιανουαρίου 2006  στην υπόθεση Arcor AG & Co. KG κατά Ομοσπονδιακής Δημοκρατίας της Γερμανίας, παρεμβαίνουσα: Deutsche Telekom AG

22.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 96/3
            
         Αίτηση για την έκδοση προδικαστικής αποφάσεως, την οποία υπέβαλε το Verwaltungsgericht Köln με διάταξη της 26ης Ιανουαρίου 2006 στην υπόθεση Arcor AG & Co. KG κατά Ομοσπονδιακής Δημοκρατίας της Γερμανίας, παρεμβαίνουσα: Deutsche Telekom AG
   (Υπόθεση C-55/06)
   (2006/C 96/05)
   Γλώσσα διαδικασίας: η γερμανική
   Με διάταξη της 26ης Ιανουαρίου 2006, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 2 Φεβρουαρίου 2006, το Verwaltungsgericht Köln (Γερμανία), στο πλαίσιο της διαφοράς μεταξύ Arcor AG & Co. KG και Ομοσπονδιακής Δημοκρατίας της Γερμανίας, παρεμβαίνουσα: Deutsche Telekom AG, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1.
            
            
               Έχει την έννοια το άρθρο 1, παράγραφος 4, του κανονισμού ΕΚ 2887/2000 (1) ότι η προϋπόθεση της –κατά το άρθρο 3, παράγραφος 3, του κανονισμού ΕΚ 2887/2000– χρεώσεως με βάση το κόστος αποτελεί ελάχιστη απαίτηση, υπό την έννοια ότι το εθνικό δίκαιο των κρατών μελών δεν μπορεί να αποκλίνει από το επίπεδο αυτό επί ζημία των δικαιούχων;
            
         
               2.
            
            
               Περιλαμβάνει η απαίτηση για χρέωση με βάση το κόστος, σύμφωνα με το άρθρο 3, παράγραφος 3, του κανονισμού ΕΚ 2887/2000, επίσης, κοστολογικούς τόκους και κοστολογικές αποσβέσεις;
            
         
               3.
            
            
               Σε περίπτωση καταφατικής απαντήσεως στο ερώτημα 2:
               
                           a)
                        
                        
                           Αποτελεί βάση υπολογισμού για τους εν λόγω τόκους και τις εν λόγω αποσβέσεις η αξία αντικατάστασης των πάγιων περιουσιακών στοιχείων μετά την αφαίρεση των αποσβέσεων που πραγματοποιήθηκαν πριν από την ημερομηνία της εκτιμήσεως ή αποτελεί βάση υπολογισμού αποκλειστικά η τρέχουσα αξία αντικατάστασης, διατυπούμενη με τις τρέχουσες τιμές κατά τον χρόνο της εκτιμήσεως;
                        
                     
                           b)
                        
                        
                           Πρέπει σε κάθε περίπτωση να αποδεικνύεται με πλήρη στοιχεία, που επιτρέπουν την εκτενή εξέταση των εξόδων του κοινοποιημένου φορέα εκμετάλλευσης, το κόστος που προβάλλεται ως βάση υπολογισμού των κοστολογικών τόκων και αποσβέσεων, ειδικότερα εκείνο το κόστος που δεν μπορεί να καταλογιστεί άμεσα στην παροχή (γενικά έξοδα);
                        
                     
                           c)
                        
                        
                           Σε περίπτωση εξ ολοκλήρου ή εν μέρει αρνητικής απαντήσεως στο ερώτημα b):
                           Μπορεί το κόστος να αποδειχθεί, αντί με τον τρόπο αυτό, με εκτίμηση βασιζόμενη σε ένα αναλυτικό υπόδειγμα εξόδων;
                           Ποιες προϋποθέσεις από απόψεως μεθόδου και ποιες άλλες προϋποθέσεις από απόψεως περιεχομένου πρέπει να πληροί η εν λόγω εναλλακτική εκτίμηση;
                        
                     
                           d)
                        
                        
                           Κατά τον έλεγχο της χρεώσεως με βάση το κόστος, διαθέτουν οι εθνικές κανονιστικές αρχές, στο πλαίσιο των εξουσιών τους σύμφωνα με το άρθρο 4, παράγραφοι 1 έως 3, του κανονισμού ΕΚ 2887/2000, περιθώρια εκτιμήσεως τα οποία υπόκεινται μόνο σε περιορισμένο δικαστικό έλεγχο;
                        
                     
                           e)
                        
                        
                           Σε περίπτωση καταφατικής ερωτήσεως στο ερώτημα d):
                           Αφορούν επίσης τα περιθώρια αυτά, ειδικότερα, τη μέθοδο υπολογισμού του κόστους καθώς και ζητήματα καθορισμού ευλόγων κοστολογικών τόκων (για ξένο κεφάλαιο και/ή ίδιο κεφάλαιο) και περιόδων αποσβέσεως;
                           Που βρίσκονται τα όρια των περιθωρίων αυτών;
                        
                     
                           f)
                        
                        
                           Εξυπηρετεί η απαίτηση της χρεώσεως με βάση το κόστος τουλάχιστον την προστασία των δικαιωμάτων των ανταγωνιστών ως δικαιούχων, και μάλιστα με αποτέλεσμα οι εν λόγω ανταγωνιστές να μπορούν να αμφισβητήσουν δικαστικώς τιμές προσβάσεως που δεν βασίζονται στο κόστος;
                        
                     
                           g)
                        
                        
                           Φέρει ο κοινοποιημένος φορέας εκμετάλλευσης το μειονέκτημα του μη αποδείξιμου του κόστους (βάρος αποδείξεως), αν το κόστος δεν μπορεί να αποδειχθεί, εξ ολοκλήρου ή εν μέρει, στο πλαίσιο της διαδικασίας εποπτείας του άρθρου 4, του κανονισμού 2887/2000 ή στο πλαίσιο επακολουθούσας ένδικης διαδικασίας;
                        
                     
                           h)
                        
                        
                           Σε περίπτωση καταφατικής απαντήσεως στα ερωτήματα f) και g):
                           Φέρει ο κοινοποιημένος φορέας εκμετάλλευσης το βάρος αποδείξεως για τη χρέωση με βάση το κόστος και στην περίπτωση που ένας ανταγωνιστής, ως δικαιούχος, ασκεί προσφυγή κατά της έγκρισης τιμών δοθείσας σύμφωνα με το εθνικό δίκαιο από την εθνική κανονιστική αρχή, με την αιτιολογία ότι οι εγκριθείσες τιμές προσβάσεως είναι υπερβολικά υψηλές λόγω του ότι δεν καθορίστηκαν με βάση το κόστος;
                        
                     
         
      (1)  ΕΕ L 336, σ. 4.